Nariadenie Komisie (ES) č. 1467/1999
z 5. júla 1999,
ktorým sa mení a dopĺňa nariadenie (EHS) č. 1858/93, ktorým sa stanovujú podrobné pravidlá uplatňovania nariadenia Rady (EHS) č. 404/93, pokiaľ ide o program pomoci na kompenzáciu straty výnosov z predaja v sektore banánov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], naposledy zmenené a doplnené nariadením (ES) č. 1257/1999 [2], a najmä na jeho články 12 a 14,
so zreteľom na nariadenie Rady (ES) č. 2799/98 z 15. decembra 1998, ktorým sa ustanovujú agromonetárne dojednania pre euro [3], najmä na jeho článok 3 (2),
(1) keďže nariadenie Komisie (EHS) č. 1858/93 [4], naposledy zmenené a doplnené nariadením (ES) č. 1062/1999 [5], ustanovuje podrobné pravidlá uplatňovania systému kompenzačnej pomoci za straty výnosov z predaja banánov;
(2) keďže priemerné výnosy z výroby sa stanovujú na základe priemerných cien vo fáze dodania do prvého prístavu vykládky vo zvyšnej časti spoločenstva mínus priemerné dopravné náklady a ostatné dodacie náklady až po fázu FOB vrátane; keďže skúsenosti z praxe ukazujú, že priemerné náklady odčítavané od priemernej hodnoty banánov vo fáze dodania do prvého prístavu vykládky (tovar nie je vyložený) sú v súčasnosti naďalej relatívne ustálené; keďže v takomto prípade by sa správa systému mohla významne zjednodušiť stanovením paušálnej čiastky, ktorá sa bude odčítavať, pričom sa dodržia kritériá stanovené v príslušných pravidlách; keďže priemerné výnosy z výroby sa musia v prípade banánov vyrábaných a predávaných v k nim prislúchajúcom výrobnom regióne podľa článku 12 nariadenia (EHS) č. 404/93 stanovovať samostatne na základe predajných cien na miestnych trhoch, od ktorých sa odčíta paušálna čiastka predstavujúca náklady na prepravu na dané trhy;
(3) keďže takéto paušálne čiastky musia byť skúmané, aby sa zabezpečilo ich prispôsobenie vývoju skutočných nákladov, najmä dopravných;
(4) keďže skúsenosti ukazujú, že termíny, do ktorých musia prevádzkovatelia odovzdávať žiadosti o preddavky príslušným orgánom členských štátov, by sa mali predĺžiť, aby sa prevádzkovateľom poskytlo viac času na prípravu žiadostí;
(5) keďže na účely výpočtu kompenzačnej pomoci je opodstatnené rozdelenie všetkých informácií o predaji banánov zaslaných Komisii, na informácie týkajúce sa banánov dodaných do spoločenstva mimo ich príslušných výrobných regiónov a banánov umiestnených na trh v ktoromkoľvek výrobnom regióne podľa článku 12 nariadenia (EHS) č. 404/93;
(6) keďže na účely vyplácania preddavkov a zostatku kompenzačnej pomoci by sa mala prispôsobiť definícia rozhodujúcej skutočnosti pre túto pomoc;
(7) keďže na účel výrazného zjednodušenia správy týchto dohovorov, by sa toto nariadenie malo uplatňovať počas roka 1999; keďže začlenenie niektorých nákladov, najmä dopravných a prepravných, do tohto nariadenia vo forme paušálnych čiastok, je založené priamo na informáciách získaných členskými štátmi počas predaja príslušných výrobkov;
(8) keďže opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Nariadenie (EHS) č. 1858/93 sa mení a dopĺňa takto:
1. Článok 3 sa nahrádza takto:
"Článok 3
1. Priemerné výnosy z výroby sa v prípade banánov vypestovaných a predávaných v spoločenstve podľa článku 12 (5) nariadenia (EHS) č. 404/93 počítajú pre fázu expedovania z baliarne.
2. V prípade banánov predávaných v spoločenstve mimo ich príslušných výrobných regiónov podľa článku 12 nariadenia (EHS) č. 404/93 sa priemerné výnosy z výroby určujú každoročne na základe priemerných cien banánov z výrobných regiónov vo fáze dodania do prvého prístavu vykládky (tovar nie je vyložený), od ktorých sa odpočíta paušálna čiastka vo výške 18,7 eur/100 kg čistej hmotnosti, zodpovedajúca priemerným dopravným nákladom a dodacím nákladom po fázu FOB.
V prípade banánov vypestovaných a predávaných v príslušných výrobných regiónoch podľa článku 12 nariadenia (EHS) č. 404/93 sa priemerné výnosy z výroby určujú na základe priemerných predajných cien na miestnych trhoch, od ktorých sa odpočíta paušálna čiastka vo výške 0,29 eur/100 kg čistej hmotnosti, zodpovedajúca priemerným nákladom na prepravu na dané trhy.
3. V prípade, že sa priemerné dopravné náklady, dodacie náklady po fázu FOB alebo prepravné náklady významne zmenia, paušálne čiastky uvedené v odseku 2 sa prispôsobia."
2. Druhý odsek článku 5 sa vypúšťa.
3. Článok 7 (2) a) sa mení a dopĺňa takto:
"a) v prípade preddavkov najneskôr do 30. marca, 30. mája, 30. júla, 30. septembra a 30. novembra v prípade banánov predaných počas dvojmesačného obdobia, ktoré predchádza mesiacu podania žiadosti."
4. Tretia zarážka článku 7 (3) sa nahrádza takto:
"- množstvá banánov vypestovaných a predaných počas príslušného obdobia. Takéto množstvá sa rozčlenia na banány uvedené v prvom pododseku článku 3 (2) a banány uvedené v druhom pododseku tohto odseku. Žiadosti o zostatok obsahujú celkové množstvá predané počas príslušného roka, rozčlenené rovnakým spôsobom."
5. Článok 8 sa nahrádza takto:
"Článok 8
1. Členské štáty na konci každého obdobia stanoveného pre vyplácanie preddavkov bezodkladne informujú Komisiu o predaných množstvách, pre ktoré boli odovzdané žiadosti o platbu. Tieto množstvá musia byť rozčlenené tak, ako je to uvedené v tretej zarážke článku 7 (3).
2. Do 20 dní od skončenia príslušného obdobia pre odovzdanie žiadostí o vyplatenie zostatku podľa článku 7 (2) b), oznámia členské štáty Komisii za každé dvojmesačné obdobie tieto informácie:
- v prípade banánov uvedených v prvom pododseku článku 3 (2) príslušné množstvá, priemerné predajné ceny zelených banánov a priemerné ceny vo fáze dodania do prvého prístavu vykládky (tovar nie je vyložený),
- v prípade banánov uvedených v druhom pododseku článku 3 (2) príslušné množstvá, priemerné predajné ceny na miestnych trhoch."
6. Článok 10 sa nahrádza takto:
"Článok 10
1. Príslušné národné orgány po overení žiadostí o pomoc a sprievodných dokumentov vyplatia príslušnú čiastku preddavku, prípadne zostatok pomoci do dvoch mesiacov po mesiaci, v ktorom bola žiadosť odovzdaná.
2. Preddavky a zostatok pomoci sa beneficientom vypláca v plnej výške."
7. Článok 11 sa nahrádza takto:
"Článok 11
Pri uplatňovaní programu kompenzačnej pomoci sa za rozhodujúcu skutočnosť pre určenie prepočítavacieho kurzu v prípade vyplácania preddavkov považuje prvý deň príslušného dvojmesačného obdobia predaja tak, ako je definované v článku 7 (2) a v prípade vyplácania zostatku príslušnej pomoci 31. december roku, pre ktorý bola príslušná pomoc stanovená."
8. Článok 12 (1) sa nahrádza takto:
"1. Ak sa neoprávnene vyplatí pomoc pre banány, ktoré neboli predané v súlade článkom 1, príslušné orgány vymôžu vyplatené čiastky spolu s úrokmi vypočítanými za obdobie od dátumu vyplatenia pomoci do dátumu jej skutočného získania späť.
Výrobné členské štáty s výnimkou Grécka použijú pri vymáhaní úrokovú sadzbu, ktorú stanoví Európska centrálna banka a uverejní ju v Úradnom vestníku Európskych spoločenstiev.
Grécko použije úrokovú sadzbu platnú pre podobné operácie vymáhania v rámci vnútroštátneho práva. Táto sadzba nesmie byť nižšia než výnos z emisie trojmesačných štátnych dlhopisov platný v deň platby, zvýšený o jeden percentuálny bod.
Členské štáty sa môžu rozhodnúť neinkasovať úroky, ak nie sú vyššie ako 20 eur."
9. Článok 13 sa nahrádza takto:
"Článok 13
Členské štáty na požiadanie informujú Komisiu o:
- vývoji výroby a predaja spoločenstva,
- vývoji skutočných nákladov na dopravu a dodanie po fázu FOB,
- situácii týkajúcej sa množstiev, ktoré sú k dispozícii v dozrievacích skladoch,
- vývoji cien banánov spoločenstva počas rozličných fáz výrobného reťazca až po veľkoobchodný a maloobchodný predaj a vývoj cien banánov s pôvodom z tretích krajín od fázy CIF až po maloobchodný predaj."
10. Vkladá sa tento článok 13a:
"Článok 13a
Ak sa banány spoločenstva predávajú v ktoromkoľvek výrobnom regióne počas ktoréhokoľvek dvojmesačného obdobia za cenu výrazne nižšiu, než je priemerná cena banánov predávaných v danom výrobnom regióne počas rovnakého obdobia, členské štáty zintenzívnia kontroly dodržiavania normy kvality stanovenej v nariadení Komisie (ES) č. 2898/95 [6]."
11. Príloha sa vypúšťa.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Článok 1 (1) sa na účely určovania pomoci pre rok 1999 uplatňuje od 1. januára 1999.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. júla 1999